b'\n_START_ARTICLE_\nLjubezenski roman\n_START_PARAGRAPH_\nLjubezenski roman je romaneskni \xc5\xbeanr, ki se posve\xc4\x8da ljubezenskim razmerjem med glavnimi osebami. \xc5\xbdanr je namenjen predvsem \xc5\xbeenskemu bralstvu, polnil je podlistke dnevnega \xc4\x8dasopisja ali izhajal v trafikarskih serijah, zato ga je najti med \xc5\xbeanri trivialne literature.\n_START_SECTION_\nDefinicija\n_START_PARAGRAPH_\nZgodba ljubezenskega romana temelji na ljubezenskem odnosu med dvema osebama. Glavni namen ljubezenskega romana je \xc2\xbb\xc4\x8dustvena izpopolnitev\xc2\xab,  konec pa naj bi bil optimisti\xc4\x8den. Bistvo ljubezenskega romana je \xc2\xbbromanti\xc4\x8dno razmerje med junakom in junakinjo\xc2\xab. V \xc5\xbeanru so dobre osebe nagrajene, zle kaznovane, vrednost ljubezni pa potrjena. Nekateri avtorji in bralci ljubezenskih romanov verjamejo, da bi moral \xc5\xbeanr imeti dodatne omejitve, npr. izognitev temam, kot je pre\xc5\xa1u\xc5\xa1tvo. Druga nesoglasja zadevajo zahtevo po sre\xc4\x8dnem koncu in mesto istospolno usmerjenih. Ljubezenski roman se skratka osredoto\xc4\x8da na razvoj ljubezenskega razmerja in se pona\xc5\xa1a z optimisti\xc4\x8dnim koncem.  Teme, kot so posilstvo na zmenku, nasilje v dru\xc5\xbeini, zasvojenost, invalidnost dolo\xc4\x8dajo nove podtipe in \xc5\xbeanrsko razvejanost tega \xc5\xbeanra, zato ne dr\xc5\xbei o\xc4\x8ditek, da so vsi ljubezenski romani enaki. Dele\xc5\xbe \xc4\x8dutnosti v ljubezenskem romanu je raznolik, od be\xc5\xbenega poljuba do pornografskih scen.\n_START_SECTION_\nZgodovina \xc5\xbeanra v angle\xc5\xa1kem jeziku\n_START_PARAGRAPH_\nV angle\xc5\xa1ki literaturi je eden od prvih ljubezenskih romanov Pamela ali Popla\xc4\x8dana krepost (Virtue Rewarded) Samuela Richardsona iz leta 1740. Za razliko od ve\xc4\x8dine romanov tistega \xc4\x8dasa je imel sre\xc4\x8den konec. Knjiga je bila ena prvih uspe\xc5\xa1nic, saj je imela kar pet izdaj v prvih enajstih mesecih. Mojstrica  ljubezenskega romana je bila Jane Austen. Leta 1813 je objavila roman Prevzetnost in pristranost (Pride and Prejudice), ki je bil razgla\xc5\xa1en za \xc2\xbbnajbolj\xc5\xa1i ljubezenski roman vseh \xc4\x8dasov\xc2\xab. Dana\xc5\xa1nji kritiki se prito\xc5\xbeujejo, da je krepil seksisti\xc4\x8dni stereotip, da se morajo \xc5\xbeenske poro\xc4\x8diti. Leta 1919 je E. M. Hull v Zdru\xc5\xbeenem kraljestvu objavil roman The Sheik. Po njem je bil posnet film, ki je \xc2\xbbrodil\xc2\xab\xc2\xa0najve\xc4\x8djega igralca tistega \xc4\x8dasa, Rudolpha Valentina. Zanimivost tega romana je posilstvo kot neke vrste fantazija. \xc4\x8ceprav so \xc5\xbeenske \xc5\xbee pridobivale neodvisnost, se je zdelo, da so spolni odnosi pred poroko mogo\xc4\x8di samo v obliki posilstva. Zanimiva je odstotnost groze ob takih dogodkih. Roman Kathleen Woodiwiss Plamen in cvet (The Flame and the Flower) je leta 1972 v \xc5\xbeanr vnesel scene spolnosti. Iz\xc5\xa1el v mehki vezavi in se je prodal v ve\xc4\x8dmilijonski nakladi. Avtori\xc4\x8dini prevodi v sloven\xc5\xa1\xc4\x8dino (Pepel v vetru, Vreden ljubezni, Shanna) so z blizu 1000 izposojenimi izvodi na naslov v enem mesecu na vrhu doma\xc4\x8de lestvice branosti_NEWLINE_Od 80. let naprej so idealne like za\xc4\x8dele nadome\xc5\xa1\xc4\x8dati neprivla\xc4\x8dne osebe, npr. LaVyrle Spencer je leta 1984 vpeljal junaka s prekomerno telesno te\xc5\xbeo. Jayne Ann Krentz leta je 1986 zdru\xc5\xbeila elemente tradicionalnega ljubezenskega romana in znanstvene fantastike, \xc5\xbeenske literarne osebe se pojavijo na mo\xc5\xa1kih delovnih mestih, npr. na naftnih plo\xc5\xa1\xc4\x8dadih, ali so samozaposlene. Glavne osebe niso ve\xc4\x8d samo mlade, ampak prese\xc5\xbeejo mejo tridesetih in \xc5\xa1tiridesetih let. Humor se je v ljubezenski roman naselil leta 1990 s pisateljico Julie Garwood. Kljub \xc5\xa1iritvi \xc5\xbeanra pa se avtorji le redko dotaknejo tem, kot sta terorizem in vojna.'